# תרגיל חפץ

# **"סופר מן"**

# סרט קצר 3 דק'

# תסריט מאת בר כהן

# Barcohen2991@gmail.com

1. פנים. מעבר בסופר מרקט . יום

ברקע קולות של סופר- מוזיקת מעליות, ביפים של קופה, עגלות, כריזה.  
יד של גבר מרפרפת על פני בקבוקים של שמן זית. קול סמכותי של אישה נשמע ברקע.

אישה VO

בקבוק זכוכית... עם עץ

היד עוצרת על בקבוק שמן זית מזכוכית עם מדבקה לבנה שעליה עץ.

אישה VO

מדבקה צהובה

היד זזה לבקבוק אחד ימינה, ואוחזת בבקבוק שמן זית מזכוכית עם מדבקה צהובה שעליה עץ. אנחנו רואים את הגבר שהיד שייכת לו. **אבי** (30 פלוס) לבוש בחולצת טי שירט וג'ינס.

קאט ל:

אבי מחזיק בעגלת הסופר ביד אחת וביד השנייה ברשימת קניות על דף שורות צהבהב, מקומטת מקיפולים. הוא מתקדם לכיוון המצלמה בין מעברי הסופר, נע בקצב מוזיקת המעליות שנשמעת ברקע. על פניו חיוך קטן ומרוצה, מסתכל ברשימה ומדי פעם מכניס מוצר כלשהו לתוך העגלה. עובר לידו עוד גבר, לבוש כמוהו ואוחז ברשימה, שניהם מהנהנים זה לזה, מרוצים.

1. פנים. מעבר מוצרי ניקיון. יום

אבי עובר על פני קיר של מרככי הכביסה, מסודרים לפי צבעים פסטליים. הוא מסתכל ברשימה.

אישה VO

מרכך כביסה תכלת.. לא ורוד

אבי מתקדם ונעצר ליד האזור הכחול של מרככי הכביסה

אישה VO

עם תינוק

אבי, עדיין נע מעט לצלילי המוזיקה ברקע, הוא מרים את ידו ואוחז בבקבוק מרכך כביסה בצבע תכלת עם תינוק מחייך עליו. הוא בא להוריד אותו מהמדף אבל שם לב שלידו יש עוד בקבוק מרכך באותו צבע עם תינוק, אבל של מותג אחר. אבי מסתכל ורואה שכל המדף מלא מרככי כביסה באותו התיאור ממותגים שונים. אבי מבולבל, הוא מסתכל ברשימה שלו שוב ושוב, ואז בחזרה במדף, אבל שום דבר לא משתנה.

הוא נע בחוסר נוחות, מסתכל סביבו. מלבד כמה גברים בדיוק כמו אבי, לבושים בג'ינס וטי שירט ושקועים בתוך רשימות משלהם במבטים מחפשים, אין איש שיכול לעזור לו.  
הוא מוציא את הפלאפון ונכנס לוואטסאפ של "אהובת ליבי". הוא מתחיל להקליד *"איזה מר..."* אבל נעצר. ההודעה האחרונה מ"אהובת ליבי" נגלית *"תסתדר לבד."*

אבי מוחק את שכתב ומכניס את הפלאפון לכיס, נשען על העגלה ובוהה ברשימה בייאוש.

נשמע קול צחוק של תינוק. אבי מסתכל לעבר מרככי הכביסה- תינוקות על גבי תינוקות, כולם מחייכים אליו בעיניים ריקות. הוא מחזיר את מבטו לרשימה. שוב נשמע צחוק של תינוק, אבי מרים את ראשו והתינוק על המכל מולו צוחק כמו אומר לו "תבחר בי". אבי מושיט את ידו ותופס את הבקבוק של התינוק הצוחק. נשמע עוד צחוק של תינוק. אבי מסתכל ימינה, והתינוק על המכל הימני צוחק, אבי מזיז את ידו למכל הימני. אבל אז המכל של המדף שמעליו מתחיל לצחוק, ואז עוד אחד משמאל. אבי מבוהל, הוא מתרחק מהמדף. כל התינוקות על מרככי הכביסה מתחילים לצחוק, הוא מסתכל מסביבו, כל האנשים בסופר הולכים כרגיל, כאילו לא קורה כלום. התינוקות ממשיכים בצחוק רם ומפחיד שמתגבר ומתגבר.

אבי מרים את הרשימה לפניו, קול התינוקות מהדהד מסביבו, הרשימה הצהבהבה עם כתב יד של אישה, מפורטת ומתישה. היא הסיבה שהוא בסופר תקוע עם כל התינוקות המצחקקים האלה. במבט עצבני הוא מקמט את הרשימה באגרופיו ומטיח אותה ברצפה. קול התינוקות מפסיק, אבי מסתכל לעברם, נאנח. במעבר, עובר מאחורי אבי עובד סופר צעיר עם עגלה מלאה בחבילות גדולות של נייר טואלט. ראסטות לראשו, עם אוזניות, העובד הולך בהנאה לקצב המוזיקה, ואפשר לשמוע את הבאסים של המוזיקה שבאוזניו. אבי לוקח נשימה עמוקה הוא מתעשת. הוא מסתכל מטה, מצפה למצוא שם את הרשימה, אבל היא איננה.

1. פנים. מעבר מרכזי . יום

המצלמה מתמקדת בגלגל האחורי של העגלה של עובד הסופר, הרשימה של אבי נעוצה בו. אנו שומעים רק את המוזיקה שבאוזניו של העובד (משהו קצבי ולא טיפוסי לגבר צעיר עם ראסטות, אולי ABBA). העובד הולך בהנאה במעבר המרכזי בסופר.

ברקע, מרחוק, רואים את אבי. יוצא ונכנס ממעברים שונים, מחפש את העובד. אבי מפיל משהו שזולג אל תוך המעבר המרכזי. הוא נתקל באנשים, צועק ברקע לעובד, אבל רק המוזיקה נשמעת. העובד ממשיך להתקדם במורד המעבר. מרחוק אבי רואה אותו, אבל אנשים ומכשולים מפריעים לו, עובד אחר מוביל מלא עגלות סופר, גבר זקן שלא זז, מעמד גדול מלא חטיפים.

כשהעובד מגיע לסוף המעבר, באטליז. הוא מנסה לפנות עם העגלה אבל מרגיש שמשהו מפריע לו. ברקע רואים את אבי מתקדם, עדיין מתקשה. העובד מוציא אוזניה אחת, ורעש הסופר חוזר לרקע בערבוב עם המוזיקה החלושה. העובד רואה את הרשימה תקועה בגלגלו. הוא מוציא אותה ושם אותה על הוויטרינה של האטליז, מחזיר את האוזנייה, וממשיך לנוע בקצב המוזיקה הרחק מהפריים.

אבי מגיע לסוף המעבר, הוא לא רואה את העובד יותר, הוא נעלם, ביחד עם הרשימה ועם תקוותיו. הוא מביט מסביב, מצחו מבריק מזיעה, הוא מתנשף ואדמדם. מאחוריו, חצי בפוקוס, האנשים שנתקל בהם ועובדי הסופר מנסים להתאושש ולסדר.

אבי מסתכל קדימה, ממולו האטליז, בוהק באור פלורסנט, ועל דלפק הזכוכית- הרשימה.

1. פנים. אטליז. יום

אבי, עיניו מפוקסות על הרשימה, זהו, הוא הצליח. הדלפק מואר, בתוכו נתחים אדומים ומדממים, מבריקים מבעד לזכוכית, הרשימה צהובה ובולטת. אבי מרים את ידו לכיוון הרשימה. קצב שלבוש בלבן, מנחית על הרשימה ארגז לח ומדמם. הקצב מרים בבת את הארגז, שמשמיע קול רטיבות דוחה, עם הרשימה דבוקה לתחתיתו. ונעלם מאחורי דלתות ירוקות וגדולות.

אבי, שנשאר לעמוד מול הדלפק, בשוק, מלא ייאוש הוא בוהה בהשתקפותו מעוררת הרחמים בוויטרינה. הוא מוציא את הפלאפון שלו מהכיס, מחייג ל"אהובת ליבי" ומסתובב בחזרה על עקבותיו לעבר השלט שקורא "תכשירי ניקיון וכביסה".

1. פנים. מעבר מוצרי ניקיון. יום

כשאבי נכנס בחזרה למעבר, הקו עדיין מצלצל, הוא מגיע לעגלה שלו, ונשען עליה בייאוש. ברקע אין נשים רק גברים כמו אבי, אוחזים ברשימות משלהם, ראשיהם מבצבצים בין המעברים.

נשמע קול צעדים, נעלי עקב, שמתקרבות מאחורי אבי. אבי מרים את ראשו, הפלאפון צמוד לאוזנו. ומסתכל הצידה, לידו עוברת **אישה** (30 פלוס). היא מחויטת, בנעלי עקב שפיציות וגבוהות, יפה ומאופרת, יש לה אוזניית בלוטוס והיא מדברת אליה בטון סמכותי. היא נעצרת ליד המרככים הכחולים, אלה שאבי צריך, אבי מזדקף. אבי מרחיק את הפלאפון מאוזנו, משתמש בשתי ידיו לדחוף את העגלה ומתקדם לכיוונה. העגלה שלו חורקת, הקו עדיין מצלצל. אבי נעצר לידה קרוב מאוד, אולי קרוב מדי. מביט בה כאילו היא ממצא אנתרופולוגי מרתק.

האישה

(אומרת משהו בלתי מובן שקשור לעסקים)

בנונשלנטיות, תוך דיבור בטלפון, האישה המחויטת מורידה מרכך כביסה תכלת עם תינוק מהמדף, ושמה אותו בעגלה שלה. שומעים אהובת ליבי, שאבי חייג אליה, בצד השני של הטלפון, בקושי, הפלאפון מרוחק בידו של אבי שמחזיקה את העגלה. זה הקול ששמענו בVO כל הזמן הזה.

אהובת ליבי (עצבנית)

מה?

אפשר רק לשמוע מלמולים כועסים מצד אהובת ליבי. אבי שמרוכז באישה המחויטת מנתק את הפלאפון בלי להשיב, ומכניס אותו לכיס. האישה המחויטת מתרוממת מהעגלה שלה וממשיכה ללכת. אבי מושיט ידו למרכך הבא בתור, מאותו המדף שהיא לקחה ממנו, שם מכל בעגלה, וממשיך ללכת.